ภาษีเงินได้บุคคลธรรมดาปีภาษี 2554
ถึงเวลายื่นแบบเสียภาษีเงินได้บุคคลธรรมดาประจำปีภาษี 2554 แล้ว
13 ม.ค. 2555

ถึงเวลายื่นแบบเสียภาษีเงินได้บุคคลธรรมดาประจำปีภาษี 2554 แล้ว 
กำหนดเวลาเริ่มตั้งแต่เดือน ม.ค.มี.ค. 2555 ในปีนี้ วันสุดท้ายของกำหนดเวลายื่นแบบเสียภาษีจะเป็นวันจันทร์ที่ 2 เม.ย. เนื่องจากวันเสาร์ที่ 31 มี.ค. เป็นวันหยุดราชการ
ผู้ที่มีเงินได้พึงประเมินในปี 2554 ถึงเกณฑ์ตามที่กฎหมายกำหนด ต้องยื่นแบบเสียภาษีภายในกำหนดเวลาที่กล่าวมาข้างต้น ไม่ว่าจะมีภาษีชำระหรือไม่ก็ตาม หากละเลยหรือหลงลืมต้องเสียค่าปรับไม่ยื่นแบบภายในกำหนดเวลา และถ้ามีภาษีชำระเพิ่มต้องเสียเงินเพิ่มร้อยละ 1.5 ต่อเดือนของภาษีที่ชำระเพิ่มอีกด้วย 
ผู้มีหน้าที่เสียภาษีเงินได้บุคคลธรรมดา อาจเป็นบุคคลธรรมดา ห้างหุ้นส่วนสามัญ หรือคณะบุคคลที่มิใช่นิติบุคคล ผู้ถึงแก่ความตายระหว่างปีภาษี และกองมรดกที่ยังมิได้แบ่ง 
แบบแสดงรายการภาษีและการยื่นแบบเสียภาษีเงินได้บุคคลธรรมดา สรุปได้ดังนี้
แบบแสดงรายการภาษีเงินได้บุคคลธรรมดา แบบที่ใช้ยื่นเสียภาษีเงินได้บุคคลธรรมดาประจำปีภาษี มี 2 แบบ 
แบบ ภ.ง.ด. 91 เป็นแบบที่ใช้สำหรับบุคคลธรรมดาที่มีเงินได้พึงประเมินประเภทเงินเดือน ค่าจ้าง ซึ่งเป็นเงินได้ตามมาตรา 40(1) แห่งประมวลรัษฎากร พูดง่ายๆ ว่าเป็นแบบที่ใช้สำหรับมนุษย์เงินเดือนเท่านั้น สามีภรรยาที่มีเงินเดือน ค่าจ้างทั้งคู่ ภรรยาสามารถแยกยื่นแบบ ภ.ง.ด. 91 ต่างหากจากสามีได้ 
แบบ ภ.ง.ด. 90 เป็นแบบแสดงรายการภาษีที่ใช้สำหรับผู้มีหน้าที่เสียภาษีเงินได้บุคคลธรรมดาที่มีเงินได้พึงประเมินตามมาตรา 40(2)–(8) แห่งประมวลรัษฎากร หรือบุคคลธรรมดาที่มีเงินเดือน ค่าจ้าง ตามมาตรา 40(1) แห่งประมวลรัษฎากร และมีเงินได้ตามมาตรา 40(2)–(8) แห่งประมวลรัษฎากรอีก กรณีภรรยามีเงินได้พึงประเมินตามมาตรา 40(2)–(8) แห่งประมวลรัษฎากร และสามีมีเงินได้พึงประเมิน ต้องนำเงินได้ของภรรยามารวมคำนวณภาษีกับสามี 
การยื่นแบบเสียภาษี การยื่นแบบ ภ.ง.ด. 90 และ ภ.ง.ด. 91 ที่เป็นกระดาษ ไม่ว่าจะเป็นแบบฟอร์มที่กรมสรรพากรจัดพิมพ์ หรือ Download จาก Internet ท่านสามารถยื่นแบบได้ที่สำนักงานสรรพากรพื้นที่สาขาทุกแห่งทั่วประเทศ แต่อยากเชิญชวนให้ยื่นแบบผ่าน www.rd.go.th ของกรมสรรพากร ซึ่งเป็นวิธีที่สะดวก รวดเร็ว มีโปรแกรมช่วยคำนวณภาษี ยื่นได้ทั้งแบบที่มีเงินชำระ ไม่มีเงินชำระ หรือแบบขอคืนภาษี โดยเฉพาะการขอคืนภาษี หากยื่นแบบด้วยกระดาษ กระบวนการของงานหลังจากที่ได้รับยื่นแบบของท่านแล้ว แบบจะถูกส่งไปให้หน่วยงานที่มีหน้าที่คีย์ข้อมูลในแบบตามโปรแกรมที่กรมสรรพากรกำหนด หลังจากนั้นจึงพิจารณาคืนภาษี พูดง่ายๆ ว่าใช้เวลาพอสมควร หากต้องการได้รับเงินภาษีคืนโดยเร็ว วิธีที่ดีที่สุดคือการยื่นแบบผ่าน www.rd.go.th ซึ่งท่านได้ช่วยคีย์ข้อมูลในแบบของท่านเรียบร้อยแล้ว หากข้อมูลในแบบไม่ผิดปกติ เจ้าหน้าที่จะพิจารณาคืนภาษีโดยเร็ว ถ้าข้อมูลผิดปกติจากปีที่ผ่านมา เจ้าหน้าที่อาจร้องขอเอกสารหลักฐานประกอบการพิจารณาคืนภาษี แต่ยังไงก็ได้รับเงินภาษีคืนเร็วกว่าการยื่นแบบขอคืนภาษีด้วยกระดาษ 
การยื่นแบบผ่าน www.rd.go.th นอกจากสะดวกและรวดเร็ว ยังช่วยลดค่าใช้จ่ายของท่านและกรมสรรพากรอีกด้วย ครั้งต่อๆ ไปจะได้เขียนเกี่ยวกับวิธีการคำนวณภาษี การหักค่าใช้จ่าย การหักค่าลดหย่อน ข้อควรระวังการยื่นแบบเสียภาษี และอื่นๆ ที่เกี่ยวข้อง
สวัสดีครับ